arnastofnun/IGC-2024 huggingface dataset:
Fólkakirkjan

Fólkakirkjan er opinber kirkja Færeyja. Hún er evangelísk-lúthersk kirkja og á rætur að rekja til siðaskiptanna en var hún lengi vel hluti af dönsku kirkjunni. Árið 2007 varð kirkjan óháð dönsku kirkjunni og öðlaðist sjálfstæði. Um 79.7% Færeyinga tilheyra Fólkakirkjunni (2019).
Pirot

Pirot er bær í suðausturhluta Serbíu. Íbúar eru tæplega 40 þúsund. Bærinn er höfuðstaður Pirotumdæmis.
Petrits

Petrits er bær í Blagoevgradhéraði í suðurhluta Búlgaríu við rætur Belasitsafjalla í árdal Strumitsa. Íbúar eru um 30.000.
Toppamosaætt

Toppamosaætt (fræðiheiti "Timmiaceae") er ætt mosa sem telur bara 1 ættkvísl með 4 tegundir

Tegundir toppamosaættar á Íslandi.

Á Íslandi eru 4 tegundir af þessum mosum:
Breyskja

Breyskja, grábreyskingur eða Stereocaulon er ættkvísl fléttna.

Breyskjur eru oftast gráar, greinóttar með þalvörtum á endum. Þær hafa allar grænþörunga í ljósgráum vörtum og bláþörunga milli vartnanna. Tegundir eru alls um 120 en 19 lifa á Íslandi.
Skálmöld

Skálmöld er íslensk þungarokkshljómsveit sem stofnuð var árið 2009. Þeir spila þjóðlagaþungarokk.

Snæbjörn Ragnarsson og Björgvin Sigurðsson stofnuðu hljómsveitina sem áhugamál en ákváðu þó að taka upp plötu. Íslenskar plötuútgáfur sýndu þeim ekki áhuga en færeyska plötufyrirtækið Tutl ákvað að gefa út fyrstu plötu þeirra; Baldur.

Árið 2011 samdi hljómsveitin við plötuútgáfuna Napalm Records og þá fóru hljólin að snúast. Hljómsveitinni var boðið að spila á þungarokkshátíðum og tónleikaferðalögum um Evrópu. Platan Baldur var endurútgefin.

Árið 2013 lék hljómsveitin með Sinfóníuhljómsveit Íslands á tónleikum í Hörpu. Textar Skálmaldar eru samdir af Snæbirni Ragnarssyni sem notast við bragfræði og eru undir áhrifum frá Íslendingasögum.

Árið 2019 ákvað hljómsveitin að hætta í óákveðinn tíma til að sinna öðrum verkefnum meðlima sem setið höfðu á hakanum.

Tenglar.

Heimasíða
Porvoo

Porvoo (sænska: "Borgå") er borg og sveitarfélag á suðurströnd Finnlands í héraðinu Uusimaa, 50 kílómetrum austur af Helsinki. Áin Porvoonjoki rennur gegnum bæinn. Porvoo er einn af sex miðaldabæjum Finnlands en elstu heimildir um bæinn eru frá 14. öld. Dómkirkjan í Porvoo var reist á 15. öld en hlutar hennar eru frá 13. öld. Hún varð dómkirkja eftir að Rússar lögðu Viborg undir sig 1721 og biskupsstóllinn var fluttur þaðan til Porvoo. Íbúar Porvoo eru um 50.000 (2019).
Áslaug Arna Sigurbjörnsdóttir

Áslaug Arna Sigurbjörnsdóttir (f. ) er íslenskur lögfræðingur og núverandi vísinda-, iðnaðar- og nýsköpunarráðherra Íslands. Hún er jafnframt 1. þingmaður Reykjavíkurkjördæmis suður, fyrrverandi dómsmálaráðherra og fyrrum ritari Sjálfstæðisflokksins. Fór hún fram gegn sitjandi ritara flokksins Guðlaugi Þór Þórðarsyni á landsfundi flokksins 2016, Guðlaugur dró í framhaldi framboð sitt til baka. Áslaug tók þátt í sameiginlegu prófkjöri Sjálfstæðisflokksins í Reykjavík 3. september 2016, þar sem hún lenti í 4. sæti á lista fyrir alþingiskosningar 2016. Í prófkjöri Sjálfstæðisflokksins í Reykjavík 4.-5. júní 2021, þar sem 7493 tóku þátt, lenti Áslaug naumlega í 2. sæti er hún beið í lægra haldi fyrir Guðlaugi Þór um oddvitasæti á lista flokksins fyrir Alþingiskosningar 2021, en aðeins 182 atkvæði skildu þau að.

Áslaug Arna skipaði 2. sætið hjá Sjálfstæðisflokknum í Reykjavíkurkjördæmi norður í Alþingiskosningunum 2016. Hún var formaður allsherjar- og menntamálanefndar Alþingis eftir að hún var kosin á þing. Áslaug var yngsti þingmaður sem var kjörinn á þing í Alþingiskosningunum 2016.

Áslaug skipaði sama sæti hjá Sjálfstæðisflokknum í Alþingiskosningum 2017. Í september árið 2019 var Áslaug útnefnd nýr dómsmálaráðherra Íslands og tók hún við því embætti þann 6. september af Þórdísi Kolbrúnu Reykfjörð Gylfadóttur, sem hafði gegnt embættinu til bráðabirgða samhliða því að vera ferðamála-, iðnaðar- og nýsköpunarráðherra frá afsögn Sigríðar Andersen dómsmálaráðherra fyrr á árinu.

Fyrir Alþingiskosningarnar 2021 skipaði Áslaug 1. sætið hjá Sjálfstæðisflokknum í Reykjavíkurkjördæmi suður. Fór svo að Sjálfstæðisflokkurinn bætti við sig kjördæmakjörnum þingmanni í kjördæminu. Áslaug var í kjölfarið skipuð vísinda-, iðnaðar og nýsköpunarráðherra við myndun aðrar ríkisstjórnar Katrínar Jakobsdóttur.
Groix

Groix (franska: "île de Groix", bretónska: "Enez Groe") er eyja og sveitarfélag í Morbihanumdæmi í Frakklandi. Eyjan tilheyrir sögulega héraðinu Bretaníu. Hún liggur þrjár sjómílur undan suðurströnd Bretaníu, gengt hafnarborginni Lorient. Íbúar eyjarinnar eru rúmlega 2000 talsins.
Mount McLoughlin

&lt;ns&gt;0&lt;/ns&gt;

&lt;revision&gt;

&lt;parentid&gt;1539857&lt;/parentid&gt;

&lt;timestamp&gt;2018-05-12T14:10:59Z&lt;/timestamp&gt;

&lt;contributor&gt;

&lt;ip&gt;130.208.204.7&lt;/ip&gt;

&lt;/contributor&gt;

&lt;comment&gt;flokkun&lt;/comment&gt;

&lt;model&gt;wikitext&lt;/model&gt;

&lt;format&gt;text/x-wiki&lt;/format&gt;

Mount McLoughlin er eldkeila í Oregon-fylki Bandaríkjanna og telst hluti af Fossafjöllum. Fjallið er 2895 metra hátt.
Apis mellifera macedonica

Makedónska alibýflugan (Apis mellifera macedonica) er undirtegund af alibýflugu. Hún finnst aðallega í Makedóníu, Norður Grikklandi (Makedóníu og Þrakíu) og einnig á öðrum svæðum á Balkanskaga.
Gráelri

Gráelri (Alnus incana) er meðalstórt tré af birkiætt. Það verður 15-20 metra hæst og vaxtalag er frá margstofna tré eða runna til einstofna trés með keilulaga krónu. Tréð hefur svepprót eins og önnur elri.

Undirtegundir.

Undirtegundir eru 4-6 talsins. Sumir líta á einstakar undirtegundir sem sér tegund.

Á Íslandi.

Gráelri verður allt að 15 metrar á Íslandi. Það blómstrar reklum snemma vors og blóm skemmast oft í vorfrostum sem dregur úr frætekju. Þrátt fyrir það er kal á sprotum sjaldgæft. Norsk og finnsk kvæmi eru vel aðlöguð íslenskum aðstæðum. Blæelri hefur einnig verið reynt á Íslandi. Reynsla er lítil en blæelri er hraðvaxnara en evrópska systurtegund sín.
Kirk Hammett

Kirk Lee Hammett (fæddur 18. nóvember 1962 í San Francisco) er gítarleikari þungarokkshljómsveitarinnar Metallica. Árið 1979 var hann einn af stofnendum bylturokkshljómsveitarinnar Exodus. Árið 1983 fékk hann boð um að ganga í Metallica eftir að Dave Mustaine hafði verið rekinn. Hammett er meðal annars af filippeyskum og írskum ættum. Hann er mikill áhugamaður um hryllingsmyndir. Hann á 2 syni og býr ásamt þeim og konu sinni í San Francisco.
Merkingarminni

Í merkingarminni býr almenn þekking okkar á veröldinni óháð því hvort við höfum upplifað hlutina sjálf. Merkingarminni hjálpar bæði mönnum og dýrum að afla sér þekkingar á umhverfinu og nýta hana sér til framdráttar. Tulving skilgreindi merkingarminnið sem minni sem gerir einstaklingnum kleift að smíða líkan af veröldinni innra með sér. Merkingarminnið geymir vísast stóran hluta af þeim fróðleik sem við höfum numið á skólabekknum. Minningum í atburðaminni fylgja upplýsingar um hvar og hvenær þær urðu til en almennu þekkingaratriðin í merkingarminni eru laus við slíka persónulega merkimiða.
Aulinn ég 3

Aulinn ég 3 er bandarísk þrívíddar teiknimynd (áætluð frumsýning 30. júní 2017). Hún er framhald myndarinnar Aulinn ég 2, sem frumsýnd var árið 2013.
Saskatoon

Saskatoon er stærsta borg Saskatchewan-fylkis Kanada. Hún var stofnuð árið 1882. Borgin er við Suður-Saskatchewan-fljótið og við Yellowhead-þjóðveginn sem liggur í gegnum landið. Á stórborgarsvæði borgarinnar búa 305.000 manns. Nafn borgarinnar er eftir berjarunna sem vex á þessum slóðum og kemur úr Cree-tungumálinu.

Þekktir staðir í borginni eru Wanuskewin Heritage Park sem sýnir 6000 ára sögu frumbyggja og Delta Bessborough hótelið sem var byggt árið 1932.

Söngkonan Joni Mitchell bjó í borginni sem ung kona.
Blóðsýking

Blóðsýking er sýking í blóði af völdum bakteríu, veiru, svepps, eða sníkjudýrs. Ef sýkingin dreifist út um líkamann getur bólgusvar líkamans farið úr böndum og lífshættulegt ástand skapast sem nefnist sýklasótt. Afleiðingin er lækkun blóðþrýstings og líffærabilun. Mjög alvarlegar sýkingar valda sýklasóttarlosti.

Einkenni sýklasóttar eru mismunandi eftir uppruna en lýsa sér í óeðlilegum líkamshita, útbrotum, slappleika, hraðri öndun og hjartslætti, skerti meðvitund og ruglástandi.

Dánartíðni sýklasóttar er á milli 30 og 50% en skjót meðferð er mikilvæg. Hún er flókin og getur falið í sér m.a. vökvameðferð, sýklalyf, stera, æðaherpandi lyf og blóðgjöf.
Ontaríó-vatn

Ontaríóvatn er eitt af Vötnunum miklu og þeirra austast og minnst; 18.960 ferkílómetrar. Það er umlukið kanadíska fylkinu Ontaríó í norðri, vestri og suðaustri en New York-fylki í suðri og austri. Ontaríó þýðir "skínandi vatn" á máli frumbyggja Írókesa.

Frakkar komu fyrstir Evrópubúa að vatninu árið 1615. Styrja var veidd á svæðinu þar til stofn hennar hrundi á 20. öld. Nú er þar frístundaveiði, mest á innfluttum fisktegundum. Skógarhögg var einnig stundað við vatnið í miklum mæli.
Einar Aðalsteinn Brynjólfsson

Einar Aðalsteinn Brynjólfsson er íslenskur stjórnmálamaður og einn þriggja umboðsmanna Pírata. Einar var kjörinn á þing í Norðausturkjördæmi fyrir Pírata árið 2016.

Áður en stjórnmálaferill Einars hófst starfaði hann sem kennari við Menntaskólann á Akureyri.
Björn Leví Gunnarsson

Björn Leví Gunnarsson (f. 1. júní 1976) er íslenskur stjórnmálamaður og tölvunarfræðingur. Björn var kjörinn á Alþingi fyrir Pírata árið 2016 en hefur þó áður sest á þing sem varaþingmaður.

Björn var ræðukóngur Alþingis 2017-2018 og 2021-2022.
Ástralía (heimsálfa)

Ástralía, líka kölluð Sahúl, Ástralínea eða Meganesía, til aðgreiningar frá meginlandinu Ástralíu, er heimsálfa sem nær yfir Ástralíu, Tasmaníu, Nýju-Gíneu, Seram, hugsanlega Tímor, og nærliggjandi eyjar. Rökin fyrir því að telja þessi lönd til sérstakrar heimsálfu eru þau að þau liggja öll á sama landgrunni. Höfin sem liggja milli þeirra, Arafurahaf, Torressund og Basssund, eru öll grunn og þau hafa tengst á þurru landi þegar sjávarstaða var lægri við hámark síðasta jökulskeiðs fyrir um 20.000 árum. Þegar sjávarmál tók að hækka skipti það þessu meginlandi í þurrt láglent meginlandið Ástralíu og fjallaeyjarnar tvær, Tasmaníu og Nýju-Gíneu. Lífríki landanna er þar að auki skylt.

Nýja-Sjáland er ekki hluti af þessari heimsálfu heldur er leifar sokkna meginlandsins Sjálandíu. Bæði Ástralía og Nýja-Sjáland eru skilgreind sem hlutar stærri heimsálfanna Ástralasíu og Eyjaálfu. Algengast er að nota hugtakið Eyjaálfa þegar heimsálfurnar eru taldar upp þótt hún nái yfir mörg aðskilin landgrunn í Kyrrahafi.

Ástralía er minnsta og láglendasta byggða heimsálfan. 8,5 milljón ferkílómetra eru þurrlendi og 2,5 milljón ferkílómetrar eru hafsvæðið yfir Sahúlgrunni. Helmingurinn af því er innan við 50 metrar á dýpt. Í jarðsögulegu samhengi var samfellda meginlandið kallað Ástralasía en á 8. áratugnum var farið að nota heitið Stór-Ástralía. Heitið Sahúl (dregið af landgrunninu) var tekið upp á ráðstefnu árið 1975. Árið 1984 stakk W. Filewood upp á heitinu Meganesía („Stórey“). Richard Dawkins stakk upp á heitinu Ástralínea árið 2004. Það hefur líka verið kallað Ástralía-Nýja-Gínea.
Gufuskipafélagið Thore

Gufuskipafélagið Thore eða Thore-félagið er skipafélag sem Þórarinn E. Tulinius stofnaði vorið 1903 utan um skiparekstur sinn og var hann aðalhluthafi og framkvæmdastjóri félagsins. Fyrir stofnun félagsins var Sameinaða gufuskipafélagið nær einrátt um ferðir til Íslands og lækkuðu farmgjöld og fargjöld við þessa samkeppni. Thore-félagið tók við rekstri skipa Þórarins en það voru skipin e/s Perwie og e/s Mjölnir. Félagið keypti til viðbótar skipin e/s Kong Inge og e/s Scotland en var einnig með 3-4 leiguskip í siglingum. Árið 1904 missti Thore-félagið tvö skip þegar Scotland strandaði og eyðilagðist við Færeyjar og Kong Inge strandaði við Bakkafjörð. Í stað Scotland keypti félagið 13 ára gamalt gufuskip Kong Tryggve en það kom til Íslands 1904. Árið 1906 og 1907 bættust við tvo skip e/s Kong Helge og e/s Sterling. Skipið Sterling var með rými fyrir 86 farþega á tveimur farrýmum, var 1030 rúmlestir og smíðað 1890. Það var raflýst og með 800 ha gufuvél og gekk 10-11 sjómílur á klukkustund. Sterling var aðallega í ferðum milli Kaupmannahafnar og Reykjavíkur en varð árið 1917 fyrsta strandferðaskip íslenska ríkisins. Kong Inge (uppgert skip eftir strandið 1904) strandaði og eyðilagðist við Flatey á Skjálfanda í febrúar 1906. Kong Tryggve fórst í hafís undan Langanesi í mars 1907 en skipið var þá á leið milli Húsavíkur og Seyðisfjarðar. Thore-félagið keypti svo e/s Ingolf árið 1907 en það skip hvarf í Norðursjó með allri áhöfn í desember 1914.

Árið 1907 voru flutningstekjur Thore-félagsins 727 þúsund kr. og skip á vegum þess fóru 55 millilandaferðir. Árið 1909 fól Alþingi Birni Jónssyni ráðherra að semja við Thore-félagið til 10 ára um siglingar og strandferðir. Félagið fékk 60 þús. árlegan ríkisstyrk gegn því að halda uppi að minnsta kosti 20 ferðum milli Kaupmannahafnar og Íslands, fjórum frá Hamborg og Leith og strandferðum kringum landið. Thore-félagið keypti skipin Austra og Vestra til strandferða en þau skip voru eins og rúmuðu hvort um sig 72 farþega á tveimur farrýmum. Auk þeirra var skipið Perwie í strandferðum. Árið 1910 keypti félagið e/s Ask og var þá með fimm skip í millilandasiglingum en þar voru Sterling, Kong Helge, Ingolf, Mjölnir og Askur.

Hallarekstur varð á strandsiglingum og var Thorefélagið leyst frá samningum frá 1909 að eigin ósk. Strandsiglingaskipin Austri og Vestri voru seld haustið 1912. Árið 1914 þegar Heimsstyrjöldin fyrri hófst lögðust ferðir Thore-félagsins til Íslands niður. Þá átti félagið fjögur skip Sterling, Heklu (sem áður hét Askur), Kong Helge og Mjölnir.
Hjartastopp

Hjartastopp er þegar blóðið hættir að flæða um líkamann vegna þess að hjartað getur ekki dregist saman almennilega. Viðkomandi missir oft meðvitund og sýnir óeðlilegan andardrátt eða hættir jafnvel að anda. Oft fær maður brjóstverk, mæði eða ógleði í aðdraganda hjartastopps. Ef viðkomandi er ekki meðhöndlaður innan nokkurra mínútna leiðir hjartastopp oftast til dauða.

Algengasta orsök hjartastopps er kransæðasjúkdómur. Aðrar orsakir eru alvarleg blæðing, skortur á súrefni, of lágt kalíum í blóði, hjartabilun eða stífar æfingar. Erfðasjúkdómar eins og langt QT-bil geta aukið áhættu á hjartastoppi. Enginn púls er afgerandi einkenni hjartastopps. Þó að hjartaáfall og hjartabilun geti valdið hjartastoppi eru þau ekki sama fyrirbæri.

Draga má úr líkum hjartastopps með því að reykja ekki, að hreyfa sig reglulega og að halda líkamsþunganum innan hollra marka. Meðhöndla má hjartastopp með hjartahnoði eða ef hjartataktur er til staðar með hjartastuðtæki. Samt sem áður lifa bara 8% sjúklinga sem fá hjartastopp af.
Alvarpið

Alvarpið var hlaðvarpsveita á netinu sem fór fyrst í gang 1. mars 2014. Til að byrja með var Alvarpið með eigin vef en í lok árs 2014 fór veitan í samstarf við vefmiðilinn Nútímann og var hluti af honum þar til hún hætti árið 2017. Sumir þættirnir urðu hluti af hlaðvarpi Kjarnans og aðrir héldu áfram sjálfstætt á hlaðvarpsmiðlum eins og MixCloud, Soundcloud og iTunes.

Meðal aðstandenda Alvarpsins voru Ragnar Hansson, Ugla Egilsdóttir, Saga Garðarsdóttir, Snorri Helgason og Bergur Ebbi Benediktsson.

Hlaðvörp.

Mikill fjöldi vinsælla hlaðvarpsþátta hófu göngu sína á Alvarpinu. Meðal þeirra eru:
Gúlag

Gúlag er samheiti um þrælkunarbúðir í Ráðstjórnarríkjunum, dregið af rússneskri skammstöfun á Miðstöð vinnubúða (ГУЛАГ, Главное управление лагерей). Leynilögreglan, GPÚ, síðar NKVD, enn síðar MVD, sá um að stjórna búðunum, sem voru dreifðar um öll Ráðstjórnarríkin. Fyrstu búðirnar voru settar upp 1918, skömmu eftir valdatöku bolsévíka. Gúlagfangar grófu Hvítahafskurðinn. Nokkrar bækur hafa komið út á íslensku eftir fanga í slíkum þrælkunarbúðum, en orðið varð frægt, þegar Aleksandr Solzhenitsyn lýsti Gúlaginu eins og eyjum, sem dreifðar væru um öll Ráðstjórnarríkin.
Gunnar Eyjólfsson

Gunnar Hafsteinn Eyjólfsson (f. 24. febrúar, 1926, d. 21. nóvember 2016) var íslenskur leikari. Gunnar þreytti frumraun sína árið 1945, í sýningu Leikfélags Reykjavíkur á "Kaupmanninum í Feneyjum". Gunnar var fastráðinn leikari Þjóðleikhússins frá árinu 1961 og lék þar á annað hundrað hlutverka, meðal annars titilhlutverkin í "Pétri Gaut, Hamlet, Fást, Ödípus konungi" og "Galdra-Lofti", Jimmy Porter í "Horfðu reiður um öxl", Stokkmann í "Þjóðníðingi", Prosperó í Ofviðrinu, Jagó í "Óþelló" og Willy Loman í "Sölumaður deyr". Síðasta hlutverk hans á leiksviði var í "Fanný og Alexander", hjá Leikfélagi Reykjavíkur, þá 85 ára gamall.

Gunnar var sæmdur riddarakrossi Hinnar íslensku fálkaorðu árið 1999 og hlaut heiðursverðlaun Grímunnar, íslensku sviðslistaverðlaunanna árið 2013.

Eiginkona Gunnars var Katrín Arason deildarstjóri (f. 1926) og dætur þeirra eru Karítas Gunnarsdóttir skrifstofustjóri í menntamálaráðuneytinu og Þorgerður Katrín Gunnarsdóttir alþingismaður.
World's Columbian Exposition

World's Columbian Exposition eða Kólumbusarheimssýningin var heimssýning sem haldin var í Chicago árið 1893 í tilefni af því að 400 ár voru liðin frá því Kristófer Kólumbus kom fyrst til Nýja heimsins 1492. Miðpunktur sýningarinnar var stórt stöðuvatn sem átti að tákna hina löngu leið Kólumbusar yfir Atlantshafið. Samkeppni um að halda sýninguna stóð milli New York-borgar, Washington D.C., St. Louis og Chicago sem hreppti hnossið. Sýningin var vel sótt og vakti mikla athygli. Hún hafði mikil áhrif á byggingarlist, hreinlætismál, sjálfsmynd Chicago-borgar og trú samtímafólks á framfarir í iðnaði.

Setningarhátíðir voru haldnar 21. október 1892 en sýningin var ekki opnuð almenningi fyrr en 1. maí 1893. Sýningin stóð til 30. október 1893. Auk þess að minnast 400 ára frá fyrstu ferð Kólumbusar hafði sýningin þann tilgang að sýna fram á endurreisn Chicago eftir brunann mikla sem eyðilagði stóran hluta borgarinnar árið 1871. Matthíasi Jochumssyni, sem heimsótti sýninguna, þótti enda mikið til borgarinnar koma og lýsti sérstaklega tækninýjungum eins og lyftum, símanum, vatnslögnum í hverju húsi og sporvögnum.
Gunnbjörnsfjall

Gunnbjörnsfjall (oftar nefnt Gunnbjarnarfjall) er hæsta fjall Grænlands, 3694 m hátt. Fjallið er kennt við Gunnbjörn Úlfsson en hann sá Grænland fyrstur norrænna manna og kallaði landið Gunnbjarnarsker. Gunnbjörnsfjall er hluti af miklum fjallgarði sem nefnist Watkinsfjöll.
James Samuel Coleman

James Samuel Coleman (12. maí 1926 – 25. mars 1995) var bandarískur félagsfræðingur. Hann starfaði aðallega við Háskólann í Chicago. Coleman lagði stund á nám í félagsfræði menntunar og stjórnsýslu og var einn fyrsti til að nota hugtakið félagsauður. Bækur hans "The Adolescent Society" (1961) og "Coleman Report" (Equality of Educational Opportunity, 1966) eru þekkt rit í félagsfræði menntunar.
Kapítóla

"Kapítóla" getur átt við
Gasrisi

Gasrisi er stór reikistjarna sem er að mestu úr gasi, en hefur þó líklega kjarna úr bergi eða málmi. Þegar talað er um að reikistjarna sé að mestu úr gasi er átt við að hún sé úr efnum sem eru við staðalskilyrði gas, en efnin geta verið í öðrum ham eftir aðstæðum á reikistjörnunni, til dæmis er Júpíter að mestu úr vetni í vökvaham. Ólíkt öðrum reikistjörnum hafa gasrisar ekki greinilegt yfirborð, en þeir hafa allir lofthjúp. Gasrisar sólkerfisins, einnig nefndir "ytri reikistjörnur", eru (frá sólu talið): Júpíter, Satúrnus, Úranus og Neptúnus. Hinar reikistjörnurnar kallast "innri reikistjörnur".
Nevermore

Nevermore var bandarísk þungarokkshljómsveit frá Seattle. Hljómsveitin var stofnuð á rústum sveitarinnar Sanctuary sem lagði upp laupana árið 1991 þegar gruggtónlistin yfirskyggði rokktónlistarheiminn. Nevermore voru undir áhrifum ýmissa undirtegunda þungarokks eins og þrassi, dauðarokk, powermetal og framsæknu þungarokki. Dane var jafnan með beitta texta um þjóðfélagsleg málefni og pólitík, tilgang lífsins og tilfinningarót.

Árið 2011 ákváðu Jeff Loomis, gítarleikari, og Van Williams, trommari, að hætta í sveitinni. Warrel Dane, söngvari, og Jim Sheppard, bassaleikari, endurvöktu hljómsveitina Sanctuary. Hugsanlegt var að Nevermore kæmi saman aftur. En þau áform urðu að engu þegar Warrell Dane lést árið 2017 úr hjartaáfalli.
Herlög

Herlög eru réttarfar sem komið er á í neyðartilvikum, yfirleitt með því að hátt settur herforingi er skipaður þjóðhöfðingi eða landstjóri og allt dómsvald, framkvæmdavald og löggjafarvald er fært til hans. Herlög taka gildi þegar þörf er á tímabundnum aðgerðum til að stjórn ríkis virki með eðlilegum hætti og hægt sé að tryggja öryggi borgaranna, til dæmis í stríði eða við hernám, eins og í Þýskalandi og Japan eftir ósigur þeirra í Síðari heimsstyrjöld. Herlög hafa líka tekið gildi þegar alvarlegar stjórnarkreppur eða óeirðir koma upp, til dæmis í kjölfar valdaráns, eins og í Taílandi 2006 og 2014, eða vegna pólitískra mótmæla, eins og í Póllandi 1981. Í einstaka tilvikum eru herlög sett í kjölfar náttúruhamfara þótt algengara sé að notast við neyðarlög í þeim tilvikum.

Herlög fela yfirleitt í sér afnám borgararéttinda, bann við samkomum og útgöngubann, og beitingu herréttar gagnvart almennum borgurum.
Skeljaskóf

Skeljaskóf eða kragaskóf (fræðiheiti: "Placopsis gelida") er algeng flétta um allt land. Hún myndar sambýli bæði með grænþörungi, sem lifir í hvíta hluta fléttunnar, og bláþörungi sem lifir í brúna hluta fléttunnar. Askhirslur skeljaskófar eru bleikar.

Skeljaskóf var ein þriggja fyrstu fléttanna til að finnast í Surtsey eftir að eyjan myndaðist.

Skeljaskóf inniheldur gyrófórinsýru.
Flugvélar: Björgunarsveitin

Flugvélar (enska: "Planes") er bandarísk teiknimynd framleidd af DisneyToon Studios og frumsýnd af Walt Disney Pictures. Framhaldsmyndin "" (enska: "Planes: Fire &amp; Rescue") var gefin út árið 2014.
Camorra

Camorra eru leynifélög af svipuðum toga og Ítalska mafían. Þau fyrstu voru stofnuð í Napólí á Ítalíu og héröðunum þar í kringum árið 1820. Camorra samtökin urðu mörg hver fljótlega áhrifamikil í stjórnmálum og síðar alræmd fyrir fjárkúgun og aðra glæpastarfsemi.

Uppruna samtakanna og nafn þeirra má rekja til veðmálaleiks sem kallaður var "morra" og mikið var spilaður í Napolí á þessum tíma en stjórnvöld bönnuðu leikinn ásamt öðrum veðmálum. Fljótlega fóru Camorra samtök að múta yfirvöldum til að láta veðmálaleikinn í friði og seldu síðan öðrum vernd fyrir lögreglunni.